32004R1581
L 289/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1581/2004 AL COMISIEI
din 27 august 2004
de modificare a Regulamentului (CE) nr. 1639/2001 de stabilire a programelor comunitare minimale și extinse pentru culegerea datelor în sectorul pescuitului și de stabilire a normelor de aplicare a Regulamentului (CE) nr. 1543/2000 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1543/2000 al Consiliului din 29 iunie 2000 privind instituirea unui cadru comunitar pentru colectarea și gestionarea datelor necesare conducerii politicii comune a pescuitului (1), în special articolul 5 alineatul (1) și articolul 8 alineatul (1),
întrucât:
(1)
Atunci când se stabilește un plan de prelevare de probe la bord în cadrul programelor naționale respective, accesul la nave trebuie garantat pentru a proceda la prelevarea probelor. Prin urmare, trebuie să fie acceptați observatori la bordul oricărei nave pentru a se evita estimările eronate.
(2)
Este necesar să se garanteze o mai bună prelevare a probelor din stocurile incluse în planurile de reconstituire a stocurilor și speciilor de ape adânci, pentru a obține o mai bună cunoaștere a acestor stocuri.
(3)
Analiza rapoartelor statelor membre privind datele referitoare la capturile pe unitatea de efort (denumită în continuare CPUE) culese între 1995 și 2000, efectuată împreună cu Comitetul științific, tehnic și economic pentru pescuit (denumit în continuare CSTEP), constituie o bază care permite stabilirea datelor referitoare la CPUE care ar trebui culese în viitor.
(4)
Pe baza experienței acumulate în primul an de culegere a datelor (2002) și luând în considerare recomandarea CSTEP, este necesar să se aducă modificări tehnice la orientările detaliate privind culegerea datelor stabilite de Regulamentul (CE) nr. 1639/2001 al Comisiei (2), în special în ceea ce privește numelor stocurilor și metoda utilizată pentru strategiile de prelevare de probe în funcție de lungime și vârstă.
(5)
Regulamentul (CE) nr. 1639/2001 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului pentru sectorul pescuitului și acvaculturii,
ADOPTĂ PREZENTUL REGULAMENT:
Articolul 1
Regulamentul (CE) nr. 1639/2001 se modifică după cum urmează:
1.
Articolul 3 se modifică după cum urmează:
(a)
la primul paragraf, litera (c) se înlocuiește cu următorul text:
„(c)
în cazul prelevării de probe, o descriere detaliată a strategiilor urmate și a estimărilor statistice utilizate care să permită aprecierea nivelurilor de precizie și a raportului dintre cost și precizie; această descriere include estimări ale nivelului de precizie al parametrului estimat; aceste estimări sunt incluse în raportul final, într-un format stabilit de Comisie, după consultarea CSTEP”;
(b)
al doilea paragraf se elimină;
(c)
se adaugă următoarea literă:
„(e)
în cazul prelevării de probe, procedurile prevăzute de programele naționale garantează faptul că culegerea datelor necesare este efectuată de către observatori desemnați în mod corespunzător, că aceștia sunt acceptați la bordul navelor de pescuit și beneficiază de cooperarea cu patronii acestor nave, în conformitate cu articolul 22 alineatul (1) litera (d) din Regulamentul (CE) nr. 2371/2002 al Consiliului (3).
2.
Anexa se modifică în conformitate cu anexa I la prezentul regulament.
3.
Apendicele se modifică în conformitate cu anexa II la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 august 2004.